CELEX: 22005D0300
Language: el
Date: 2005-03-08 00:00:00
Title: 2005/300/EK: Απόφαση αριθ. 2/2005 της Επιτροπής των Πρέσβεων ΑΚΕ-ΕΚ, της 8ης Μαρτίου 2005, σχετικά με τη σύνθεση και τoν τρόπo λειτoυργίας της επιτροπής τελωνειακής συνεργασίας ΑΚΕ-ΕΚ

14.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 95/54
            
         
      ΑΠΌΦΑΣΗ αριθ. 2/2005 ΤΗΣ ΕΠΙΤΡΟΠΉΣ ΤΩΝ ΠΡΈΣΒΕΩΝ ΑΚΕ-ΕΚ
   της 8ης Μαρτίου 2005
   σχετικά με τη σύνθεση και τoν τρόπo λειτoυργίας της επιτροπής τελωνειακής συνεργασίας ΑΚΕ-ΕΚ
   (2005/300/ΕΚ)
   Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΚ,
   Έχοντας υπόψη:
   την απόφαση αριθ. 2/1995 του Συμβουλίου Υπουργών ΑΚΕ-ΕΚ, της 8ης Ιουνίου 1995, σχετικά με τη σύνθεση και τον τρόπο λειτουργίας της επιτροπής τελωνειακής συνεργασίας ΑΚΕ-ΕΚ,
   τη συμφωνία εταιρικής σχέσης ΑΚΕ-ΕΚ που υπογράφηκε στο Κοτονού στις 23 Ιουνίου 2000 (1), εφεξής αποκαλούμενη «συμφωνία εταιρικής σχέσης», και ιδίως το άρθρο 37 του πρωτοκόλλου 1 του παραρτήματος V,
   τον εσωτερικό κανονισμό της Επιτροπής των Πρέσβεων ΑΚΕ-ΕΚ, και ιδίως το άρθρο 15, όσον αφορά την κατάρτιση του εσωτερικού κανονισμού των επιτροπών, υποεπιτροπών και ομάδων εργασίας που επικουρούν την Επιτροπή των Πρέσβεων,
   Επιθυμώντας να εξασφαλίσει την υλοποίηση των στόχων που έχουν θέσει τα κράτη ΑΚΕ και η Ευρωπαϊκή Κοινότητα, και οι οποίοι παρατίθενται στον τίτλο ΙΙ του τρίτου μέρους της συμφωνίας εταιρικής σχέσης,
   Εκτιμώντας ότι η αποτελεσματική τελωνειακή συνεργασία μεταξύ των κρατών ΑΚΕ και της Ευρωπαϊκής Κοινότητας είναι δυνατό να συμβάλει στην ανάπτυξη των εμπορικών συναλλαγών ΑΚΕ-ΕΚ,
   Εκτιμώντας ότι οι αρμοδιότητες της επιτροπής καθορίζονται στα άρθρα 37 και 38 του πρωτοκόλλου 1 του παραρτήματος V της συμφωνίας εταιρικής σχέσης,
   ΑΠΟΦΑΣΙΖΕΙ:
   Άρθρο 1
   1.   Η επιτροπή τελωνειακής συνεργασίας, η οποία συστήθηκε με το άρθρο 37 του πρωτοκόλλου 1 του παραρτήματος V της συμφωνίας εταιρικής σχέσης, εφεξής αποκαλούμενη «επιτροπή», συνίσταται, αφενός, από εμπειρογνώμονες από τα κράτη μέλη της Ευρωπαϊκής Κοινότητας και υπαλλήλους της Επιτροπής αρμόδιους επί τελωνειακών θεμάτων και, αφετέρου, από εμπειρογνώμονες εκπροσωπούντες τα κράτη ΑΚΕ και υπαλλήλους των περιφερειακών ομάδων των κρατών ΑΚΕ, αρμόδιους επί τελωνειακών θεμάτων. Η επιτροπή μπορεί να ζητεί συγκεκριμένη εμπειρογνωμοσύνη όταν το κρίνει αναγκαίο.
   2.   Η κάθε πλευρά ανακοινώνει το όνομα των εκπροσώπων της και του συμπροέδρου της στη γραμματεία του Συμβουλίου Υπουργών ΑΚΕ-ΕΚ.
   Άρθρο 2
   Οι αρμοδιότητες της επιτροπής, που ορίζονται στο άρθρο 37 παράγραφοι 1 έως 6 και στο άρθρο 38 παράγραφοι 8 έως 10 του πρωτοκόλλου 1 του παραρτήματος V της συμφωνίας εταιρικής σχέσης έχουν ως εξής:
   
               α)
            
            
               διασφάλιση της διοικητικής συνεργασίας για την ορθή και ομοιόμορφη εφαρμογή του πρωτοκόλλου 1 της συμφωνίας εταιρικής σχέσης και εκτέλεση κάθε άλλης αρμοδιότητας στον τελωνειακό τομέα που θα μπορούσε να της ανατεθεί·
            
         
               β)
            
            
               εξέταση σε τακτά διαστήματα των επιπτώσεων που έχει η εφαρμογή των κανόνων καταγωγής στα κράτη ΑΚΕ και διατύπωση συστάσεων στο Συμβούλιο Υπουργών ΑΚΕ-ΕΚ για τη λήψη των κατάλληλων μέτρων·
            
         
               γ)
            
            
               λήψη αποφάσεων για τις παρεκκλίσεις από τους κανόνες καταγωγής σύμφωνα με τους όρους που προβλέπονται στο άρθρο 38 παράγραφοι 9 και 10 του πρωτοκόλλου 1 του παραρτήματος V της συμφωνίας εταιρικής σχέσης·
            
         
               δ)
            
            
               προετοιμασία των αποφάσεων του Συμβουλίου Υπουργών ΑΚΕ-ΕΚ κατ’ εφαρμογή του άρθρου 40 του πρωτοκόλλου 1 του παραρτήματος V της συμφωνίας εταιρικής σχέσης.
            
         Άρθρο 3
   1.   Η επιτροπή συνέρχεται τουλάχιστον δύο φορές ετησίως σε ημερομηνίες που καθορίζονται κατόπιν κοινής συμφωνίας από την ομάδα ΑΚΕ και την Ευρωπαϊκή Κοινότητα, κατά κανόνα το αργότερο οκτώ ημέρες πριν από τη σύνοδο της Επιτροπής των Πρέσβεων ΑΚΕ-ΕΚ· σε περίπτωση ανάγκης, υπάρχει δυνατότητα έκτακτης σύγκλησης της επιτροπής.
   2.   Εάν παρίσταται ανάγκη, η επιτροπή μπορεί να συγκροτεί ad hoc ομάδες εργασίας για την εξέταση συγκεκριμένων θεμάτων.
   3.   Η επιτροπή συγκαλείται από τον πρόεδρό της. Οι συνεδριάσεις της έχουν εμπιστευτικό χαρακτήρα, εκτός εάν αποφασισθεί διαφορετικά.
   Άρθρο 4
   Η προεδρία της επιτροπής ασκείται εκ περιτροπής, για περίοδο έξι μηνών, από την ομάδα ΑΚΕ και από την Ευρωπαϊκή Κοινότητα:
   
               —
            
            
               από την 1η Απριλίου έως τις 30 Σεπτεμβρίου από τον συμπρόεδρο κράτους ΑΚΕ,
            
         
               —
            
            
               από την 1η Οκτωβρίου έως τις 31 Μαρτίου από τον συμπρόεδρο της Ευρωπαϊκής Κοινότητας.
            
         Άρθρο 5
   1.   Η προσωρινή ημερήσια διάταξη κάθε συνεδρίασης καταρτίζεται από τον πρόεδρο σε συνεννόηση με τον συμπρόεδρο και εγκρίνεται από την επιτροπή κατά την έναρξη της συνεδρίασης.
   2.   Τα γραμματειακά καθήκοντα και οι άλλες εργασίες που απαιτούνται για τη λειτουργία της επιτροπής εξασφαλίζονται από τη γραμματεία του Συμβουλίου Υπουργών ΑΚΕ-ΕΚ.
   3.   Η γραμματεία αναλαμβάνει να αποστέλλει στα μέλη της επιτροπής τις ειδοποιήσεις για τη σύγκληση συνεδρίασης, την ημερήσια διάταξη, τα σχέδια ληπτέων μέτρων και όλα τα άλλα έγγραφα εργασίας, το αργότερο δύο εβδομάδες πριν από τη συνεδρίαση της επιτροπής.
   4.   Η γραμματεία συντάσσει, μετά από κάθε συνεδρίαση, πρακτικά τα οποία εγκρίνονται κατά την επόμενη συνεδρίαση της επιτροπής.
   Άρθρο 6
   Οι συνεδριάσεις της επιτροπής είναι έγκυρες μόνον εφόσον παρίσταται η πλειοψηφία των εκπροσώπων που έχουν ορισθεί από την ομάδα ΑΚΕ και ένας εκπρόσωπος της Επιτροπής.
   Άρθρο 7
   1.   Οι αποφάσεις της επιτροπής λαμβάνονται με συμφωνία μεταξύ των κρατών ΑΚΕ, αφενός, και της Ευρωπαϊκής Κοινότητας, αφετέρου.
   2.   Όταν η επιτροπή δεν είναι σε θέση να εκδώσει απόφαση, παραπέμπει το θέμα στην Επιτροπή των Πρέσβεων ΑΚΕ-ΕΚ.
   3.   Σε εξαιρετικές περιπτώσεις, οι συμπρόεδροι μπορούν να αποφασίζουν την έκδοση αποφάσεων με γραπτή διαδικασία, ιδίως όσον αφορά τις αποφάσεις που λαμβάνονται κατ’ εφαρμογή του άρθρου 38 του πρωτοκόλλου 1 του παραρτήματος V της συμφωνίας εταιρικής σχέσης.
   Άρθρο 8
   Η επιτροπή μπορεί, εάν το κρίνει σκόπιμο, να προβλέψει την παρουσία εμπειρογνωμόνων σε περίπτωση που τα υπό εξέταση θέματα απαιτούν ειδικές γνώσεις.
   Κατά παρέκκλιση από το άρθρο 1, κάθε κράτος ΑΚΕ που δεν είναι μέλος της επιτροπής μπορεί να συμμετέχει στις εργασίες της ως παρατηρητής, εκτός από τις περιπτώσεις που η επιτροπή αποφασίζει να συνεδριάσει με περιορισμένη σύνθεση.
   Άρθρο 9
   Η επιτροπή υποβάλλει την έκθεσή της στην Επιτροπή των Πρέσβεων ΑΚΕ-ΕΚ.
   Άρθρο 10
   Τα κράτη ΑΚΕ, αφενός, και τα κράτη μέλη και η Ευρωπαϊκή Κοινότητα, αφετέρου, υποχρεούνται να λαμβάνουν, στο βαθμό που τους αφορά, τα αναγκαία μέτρα για την εκτέλεση της παρούσας απόφασης.
   Άρθρο 11
   Η παρούσα απόφαση αρχίζει να ισχύει από την ημερομηνία της υπογραφής της. Ακυρώνει και αντικαθιστά την απόφαση αριθ. 2/1995 του Συμβουλίου Υπουργών ΑΚΕ-ΕΚ, της 8ης Ιουνίου 1995, σχετικά με τη σύνθεση και τον τρόπο λειτουργίας της επιτροπής τελωνειακής συνεργασίας ΑΚΕ-ΕΚ.
   
      Βρυξέλλες, 8 Μαρτίου 2005.
      
         
            Για την Επιτροπή των Πρέσβεων ΑΚΕ-ΕΚ
         
         
            Η Πρόεδρος
         
         M. SCHOMMER
         
      
   
   
      (1)  ΕΕ L 317 της 15.12.2000, σ. 1.